Document ID: 32008D0025

DEĊIŻJONI TAL-KUMMISSJONI
tat-13 ta' Novembru 2007
li tadotta, skond id-Direttiva tal-Kunsill 92/43/KEE, l-ewwel elenku aġġornat ta' siti ta' importanza Komunitarja għar-reġjun bijoġeografiku Kontinentali
(notifikata bid-Dokument Nru C(2007) 5403)
(2008/25/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/43/KEE tal-21 ta' Mejju 1992 dwar il-konservazzjoni ta' l-abitat naturali u tal-fawna u l-flora selvaġġa (1) u b'mod partikolari t-tielet sub-paragrafu ta' l-Artikolu 4(2) tagħha,
Billi:
(1)
Ir-reġjun bijoġeografiku Kontinentali msemmi fl-Artikolu 1(c)(iii) tad-Direttiva 92/43/KEE, huwa magħmul mit-territorju tal-Lussemburgu, partijiet mit-territorju ta' l-Awstrija, il-Belġju, il-Bulgarija, ir-Repubblika Ċeka, id-Danimarka, Franza, il-Ġermanja, l-Italja, il-Polonja, ir-Rumanija, is-Slovenja u l-Iżvezja, kif speċifikat fil-mappa bijoġeografika approvata fil-25 ta' April 2005 mill-Kumitat mwaqqaf skond l-Artikolu 20 tad-Direttiva, minn hawn 'il quddiem, “il-Kumitat ta' l-Abitats”.
(2)
Jinħtieġ li, fil-kuntest ta' proċess mibdi fl-1995, isir progress fit-twaqqif proprju tan-netwerk Natura 2000, li huwa element essenzjali mill-ħarsien tal-bijodiversità fil-Komunità.
(3)
Elenku inizjali ta' siti ta' importanza Komunitarja għar-reġjun bijoġeografiku Kontinentali, skond it-tifsira tad-Direttiva 92/43/KEE, ġie adottat mid-Deċiżjoni tal-Kummissjoni 2004/798/KE (2). Abbażi ta' l-Artikoli 4(4) u 6(1) tad-Direttiva 92/43/KEE, l-Istati Membri kkonċernati għandhom jagħżlu s-siti inklużi fl-elenku ta' siti ta' importanza Komunitarja għar-reġjun bijoġeografiku Kontinentali bħala żoni speċjali ta' konservazzjoni malajr kemm jista' jkun u fi żmien li ma jaqbiżx is-sitt snin, jistabbilixxu prijojoritarjiet ta' konservazzjoni u l-miżuri ta' konservazzjoni neċessarji.
(4)
Fil-kuntest ta' l-adattament dinamiku tan-netwerk Natura 2000, il-listi tas-siti ta' importanza Komunitarja jiġu riveduti. Għalhekk huwa meħtieġ li dak l-elenku inizjali jiġi aġġornat.
(5)
Min-naħa waħda, l-aġġornament ta' l-elenku inizjali tas-siti ta' importanza Komunitarja għar-reġjun bijoġeografiku Kontinentali huwa meħtieġ sabiex jiġu inklużi siti addizzjonali li ġew proposti mill-2004 mill-Istati Membri bħala siti ta' importanza Komunitarja għar-reġjun bijoġeografiku Kontinentali fit-tifsira ta' l-Artikolu 1 tad-Direttiva 92/43/KEE. L-obbligi li jirriżultaw mill-Artikoli 4(4) u 6(1) tad-Direttiva 92/43/KEE japplikaw malajr kemm jista' jkun u fi żmien li ma jaqbiżx is-sitt snin mill-adozzjoni ta' l-ewwel elenku aġġornat ta' siti ta' importanza Komunitarja għar-reġjun bijoġeografiku Kontinentali.
(6)
Min-naħa l-oħra, l-aġġornament ta' l-elenku inizjali ta' importanza Komunitarja għar-reġjun bijoġeografiku Kontinentali huwa meħtieġ sabiex jirrifletti kwalunkwe tibdil fit-tagħrif relatat mas-sit imressaq mill-Istati Membri wara l-adozzjoni ta' l-elenku Komunitarju. F'dak is-sens, l-ewwel elenku aġġornat ta' siti ta' importanza Komunitarja għar-reġjun bijoġeografiku Kontinentali jikkostitwixxi verżjoni konsolidata ta' l-elenku inizjali tas-siti ta' importanza Komunitarja għar-reġjun bijoġeografiku Kontinentali. Madankollu, għandu jiġi enfasizzat li l-obbligi li jirriżultaw mill-Artikoli 4(4) u 6(1) tad-Direttiva 92/43/KEE japplikaw malajr kemm jista' jkun u fi żmien li ma jaqbiżx is-sitt snin mill-adozzjoni ta' l-ewwel elenku ta' siti aġġornat ta' importanza Komunitarja għar-reġjun bijoġeografiku Kontinentali.
(7)
Din id-Deċiżjoni ma tkoprix it-territorji tar-Rumanija u tal-Bulgarija li saru membri ta' l-Unjoni Ewropea fl-2007 għax dawk l-Istati Membri bdew iresqu l-proposti ta' siti tagħhom lill-Kummissjoni wara l-adeżjoni tagħhom.
(8)
Għar-reġjun bijoġeografiku Kontinentali, l-elenki ta' siti proposti bħala siti ta' importanza Komunitarja fi ħdan it-tifsira ta' l-Artikolu 1 tad-Direttiva 92/43/KEE ingħaddew lill-Kummisjoni bejn Novembru 2003 u Settembru 2006, mill-Awstrija, mill-Belġju, mir-Repubblika Ċeka, mid-Danimarka, minn Franza, mill-Ġermanja, mill-Italja, mill-Lussemburgu, mill-Polonja, mis-Slovenja u mill-Iżvezja, skond l-Artikolu 4 (1) tad-Direttiva.
(9)
L-elenki ta' siti proposti kienu akkumpanjati b'informazzjoni dwar kull sit, forniti fil-format stabbilit bid-Deċiżjoni tal-Kummissjoni 97/266/KE tat-18 ta' Diċembru 1996 dwar format ta' informazzjoni dwar sit għas-siti proposti Natura 2000 (3).
(10)
Dak it-tagħrif jinkludi l-mappa l-aktar riċenti u definittiva tas-sit trażmessa mill-Istat Membru msemmi, isem is-sit, lok u medda (extent), u d-data miġbura mill-applikazzjoni tal-kriterji speċifikati fl-Anness III mad-Direttiva 92/43/KEE.
(11)
Abbażi ta' l-abbozz ta' l-elenku mfassal mill-Kummissjoni bi ftehim ma' kull wieħed mill-Istati Membri kkonċernati, li jidentifika wkoll is-siti li għandhom tipi ta' abitats naturali ta' prijorità jew speċijiet ta' prijorità, għandu jiġi adottat elenku aġġornat ta' siti magħżulin bħala siti ta' importanza Komunitarja għar-reġjun bijoġeografiku Kontinentali.
(12)
It-tagħrif dwar l-eżistenza u d-distribuzzjoni tat-tipi ta' ambjenti naturali u speċijiet qiegħed dejjem jevolvi b'riżultat tas-sorvlejanza skond l-Artikolu 11 tad-Direttiva 92/43/KEE. Għalhekk, l-evalwazzjoni u l-għażla ta' siti fil-livell Komunitarju saret billi ntużat l-aħjar informazzjoni disponibbli bħalissa.
(13)
Madankollu, għal ċerti tipi ta' abitats u speċijiet, xi Stati Membri għadhom ma ssuġġerewx biżżejjed siti biex jilqħu l-ħtiġijiet tad-Direttiva 92/43/KEE. Għalhekk għal dawk it-tipi u speċijiet ma jistax jiġi konkluż li n-netwerk huwa komplut. Madankollu, jekk jiġi meqjus id-dewmien biex jasal it-tagħrif u jintlaħaq qbil ma' l-Istati Membri, il-Kummissjoni tqis li għandha tadotta l-ewwel elenku aġġornat ta' siti li se jkollu bżonn jiġi rivedut skond id-dispożizzjonijiet ta' l-Artikolu 4 tad-Direttiva 92/43/KEE.
(14)
Ladarba l-għarfien dwar l-eżistenza u t-tqassim ta' tipi ta' abitats naturali ta' Anness I u l-ispeċijiet f'Anness II tad-Direttiva 92/43/KEE li jseħħu f'ibħra territorjali kif ukoll f'ibħra lil hinn minnhom imma li jaqgħu fil-ġurisdizzjoni nazzjonali, jibqa' mhux komplut, għal dawn m'għandux jiġi konkluż li n-netwerk huwa jew mhuwiex komplut. L-elenku għandu jiġi rivedut, jekk ikun neċessarju, skond id-dispożizzjonijiet ta' l-Artikolu 4 tad-Direttiva 92/43/KEE.
(15)
Fl-interessi taċ-ċarezza u t-trasparenza d-Deċiżjoni 2004/798/KE għandha titbiddel.
(16)
Il-miżuri li għalihom hemm ipprovdut f'din id-Deċiżjoni huma skond l-opinjoni tal-Kumitat ta' l-Abitats Naturali,
ADOTTAT DIN ID-DEĊIŻJONI:
Artikolu 1
L-ewwel elenku aġġornat ta' siti ta' importanza Komunitarja għar-reġjun bijoġeografiku Kontinentali skond it-tielet sub-paragrafu ta' l-Artikolu 4(2) tad-Direttiva 92/43/KEE huwa stabbilit fl-Anness ta' din id-Deċiżjoni.
Artikolu 2
Id-Deċiżjoni 2004/798/KE hija mħassra.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, 13 ta' Novembru 2007.

Labels: 12
18
20